Hane kraai koning teen Poemas in Lille | Netwerk24
Guilhem Guirado duik in 70ste minuut oor vir die Hane om die uitslag bo alle twyfel te stel.Foto: Reuters
Teddy Thomas was die tuisspan se groot held met twee drieë, een in elke helfte. Guilhem Guirado het in die 70ste minuut die Hane se derde drie gaan druk om die uitslag bo alle twyfel te stel.
Dit sou Jacques Brunel (afrigter) se beleërde span ’n welkome dosis selfvertroue voor die Wêreldbeker-toernooi aanstaande jaar in September ingejaag het.
“Dit voel goed, die sege, veral ná verlede Saterdag se teleurstelling (teen die Springbokke in Parys). Dit was nie maklik om daarvan te vergeet nie,” het Guirado gesê.
Dit voel goed, die sege, veral ná verlede Saterdag se teleurstelling. Dit was nie maklik om daarvan te vergeet nie.
“Maar ek is dolgelukkig en baie trots op die ouens. Ons het veral in die tweede helfte die skroewe ’n bietjie aangedraai.”
Ondanks die Poemas se positiewe begin – Ramiro Moyano het ná net twee minute gaan druk – het die Franse teruggeveg om hul eerste sege sedert ’n Sesnasiestoets teen Engeland in Maart te behaal.
Die senter Gael Fickou, wat in die opdrafspan was nadat hy teen die Bokke as plaasvervanger kans gekry het, was manjifiek.
Sy vlymskerp breekslag en lang aangee van maklik 30 m, het tot Thomas se tweede drie gelei.
“Ek was gefokus om die afrigter se vertroue in my met ’n goeie vertoning te beloon. Dis lekker om ’n lid van die wenspan te kon wees. Soveel lekkerder as om te verloor,” het Fickou gesê.
Frankryk sluit sy jaareind-verpligting aanstaande Saterdag af met ’n toets teen Fidji in Parys. Argentinië speel dan teen Skotland en ’n week later op Twickenham teen die Barbarians.
Frankryk 28 (11): Drieë: Teddy Thomas (2), Guilhem Guirado; Doelskoppe: Baptiste Serin (2); Strafdoele: Serin (3).
Argentinië 13 (10): Drie: Ramiro Moyano; Doelskop: Nicolaz Sanchez; Strafdoele: Sanchez (2). - Reuters
Meer oor: Lille | Argentinië | Frankryk | Jaareindtoer | Poemas | Hane | Rugby
SA se rugby-afrigters vat raak oorsee